## Obvezatne upute broj III - Postupak kandidiranja

### NN 106/2007 (17.10.2007.), Obvezatne upute broj III - Postupak kandidiranja

# DRŽAVNO IZBORNO POVJERENSTVO

**3104**

Na temelju članka 48. točka 3. Zakona o izborima zastupnika u Hrvatski sabor
(»Narodne novine«, broj 69/03 – pročišćeni tekst i 19/07) Državno izborno
povjerenstvo Republike Hrvatske utvrđuje

## OBVEZATNE UPUTE BROJ III

### POSTUPAK KANDIDIRANJA

I. KANDIDIRANJE U I. DO XI. IZBORNOJ JEDINICI

*Predlagatelji*

1. Pravo predlaganja stranačkih lista za izbor zastupnika u Hrvatski sabor
(dalje: Sabor) imaju sve političke stranke registrirane u Republici Hrvatskoj na
dan objave odluke o raspisivanju izbora u »Narodnim novinama«.
Listu za izbor zastupnika u Sabor može samostalno predložiti jedna politička
stranka te dvije ili više političkih stranaka (koalicijska lista).
Političke stranke samostalno utvrđuju svoje stranačke liste i redoslijed na
njima istaknutih kandidata, na način predviđen statutom političke stranke
odnosno u skladu s posebnim statutarnim odlukama.
Naziv liste jest puni naziv političke stranke odnosno političkih stranaka ili
stranačke koalicije, koja je, odnosno koje su, listu predložile. Ako političke
stranke koriste skraćeni naziv stranke odnosno stranaka ili stranačke koalicije
u nazivu se mogu koristiti skraćenice.
2. Ako kandidacijsku listu predlaže skupina birača njezin naziv je »neovisna
lista«. Neovisna lista identificira se prema imenu i prezimenu nositelja liste.
Birači predlažu kandidacijske liste na temelju pravovaljano prikupljenih potpisa
birača.
Za pravovaljanost prijedloga neovisne liste za izbor zastupnika u Sabor potrebno
je prikupiti najmanje 500 potpisa birača izborne jedinice za koju se predlaže ta
lista.
Potpisi birača u postupku kandidiranja zastupnika prikupljaju se na propisanom
obrascu u koji se unose ime i prezime, adresa prijavljenog prebivališta, dan,
mjesec i godina rođenja, broj važeće osobne iskaznice ili putovnice i mjesto
izdavanja kao i potpis birača – predlagatelja.
Prijedlog neovisne liste potpisuje jedan od birača koji su predložili listu.

*Nositelj liste*

3. Nositelj liste ne mora biti kandidat na listi.

*Kandidati i sadržaj prijedloga*

4. Pod pojmom kandidat razumijevaju se svi predloženi kandidati i kandidatkinje.
Kandidatom se smije biti samo na jednoj listi i samo u jednoj izbornoj jedinici.
U prijedlogu liste za izbor zastupnika u Sabor obvezatno se navodi naziv liste,
a kandidati na listi moraju biti poredani od rednog broja 1 do zaključno rednog
broja 14.
Redoslijed kandidata istaknutih na listi samostalno utvrđuje predlagatelj.
Ako prijedlog liste sadrži manje od 14 kandidata lista nije pravovaljana.
Ako prijedlog liste sadrži više od 14 kandidata smatrat će se da je pravovaljana
lista od prvih 14 kandidata.
U prijedlogu liste za svakog se kandidata obvezatno navodi: ime i prezime,
adresa prijavljenog prebivališta, dan, mjesec i godina rođenja, spol te broj
važeće osobne iskaznice ili putovnice i mjesto izdavanja.
U prijedlogu liste, uz ime i prezime kandidata, mogu se navesti stručni naziv i
akademski stupanj kandidata u skladu sa Zakonom o stručnim nazivima i akademskim
stupnjevima (»Narodne novine«, broj 128/99, 35/00 i 120/03).
Ako nisu navedeni u prijedlogu liste, stručni naziv i akademski stupanj
kandidata mogu se navesti najkasnije do isteka roka za podnošenje prigovora u
postupku kandidiranja.
Uz prijedlog liste kandidata obvezatno se dostavlja očitovanje kandidata o
prihvaćanju kandidature. Potpis kandidata na očitovanju nije potrebno ovjeriti.

*Prispijeće lista*

5. Prijedlozi lista moraju prispjeti Državnom izbornom povjerenstvu Republike
Hrvatske (u daljnjem tekstu: Državno izborno povjerenstvo), Zagreb, Demetrova
15, najkasnije u roku 14 dana od dana raspisivanja izbora.
Prijedlozi lista dostavljaju se na obrascima propisanim Obvezatnom uputom broj
II Državnog izbornog povjerenstva Republike Hrvatske.
Uz obvezatni pisani oblik prijedloga, predlagatelji mogu dostaviti i prijedlog
kandidature u elektronskom obliku, na magnetnom mediju, jedino uz korištenje
programa koji mogu bez naknade preuzeti u Državnom izbornom povjerenstvu
Republike Hrvatske.

II. KANDIDIRANJE U XII. IZBORNOJ JEDINICI

*Predlagatelji*

6. Pravo predlaganja kandidata nacionalnih manjina za zastup­nike i njihovih
zamjenika imaju političke stranke, birači i udruga/udruge nacionalnih manjina.
Ako kandidata nacionalnih manjina za zastupnika i njegovog zamjenika (kad je to
propisano) predlažu birači, za pravovaljanost kandidature potrebno je prikupiti
najmanje 100 potpisa birača.
Kada pripadnici više nacionalnih manjina zajedno biraju jednog zastupnika u
Sabor, tada pripadnici tih nacionalnih manjina mogu predložiti kandidata u istom
prijedlogu.
Prijedlog neovisnog kandidata potpisuje jedan od birača koji su ga predložili.

*Kandidati i sadržaj prijedloga*

7. Kandidatom se smije biti samo u jednoj izbornoj jedinici i samo u jednom
prijedlogu.
Potpisi birača u postupku kandidiranja zastupnika i zamjenika pripadnika
nacionalnih manjina koji se biraju u XII. izbornoj jedinici prikupljaju se na
propisanom obrascu u koji se unose: ime i prezime, adresa prijavljenog
prebivališta, dan, mjesec i godina rođenja, nacionalnost, spol, broj važeće
osobne iskaznice ili putovnice i mjesto izdavanja za svakog predloženog
kandidata i njegovog zamjenika te ime i prezime, adresa prijavljenog
prebivališta, dan, mjesec i godina rođenja, nacionalnost, broj važeće osobne
iskaznice ili putovnice i mjesto izdavanja, kao i potpis predlagatelja - birača.
U prijedlogu se, uz ime i prezime kandidata, mogu navesti stručni naziv i
akademski stupanj kandidata u skladu sa Zakonom o stručnim nazivima i akademskim
stupnjevima (»Narodne novine«, broj 128/99, 35/00 i 120/03), najkasnije do
isteka roka za podnošenje prigovora u postupku kandidiranja.
Ako nisu navedeni u prijedlogu, stručni naziv i akademski stupanj kandidata mogu
se navesti najkasnije do isteka roka za podnošenje prigovora u postupku
kandidiranja.
8. Uz prijedlog kandidata i njegovog zamjenika obvezatno se dostavljaju
očitovanja kandidata i njegovog zamjenika o prihvaćanju kandidature. Potpis
kandidata i njegovog zamjenika na očitovanju nije potrebno ovjeriti.

*Prispijeće kandidatura*

9. Prijedlozi kandidatura moraju prispjeti Državnom izbornom povjerenstvu
Republike Hrvatske, najkasnije u roku 14 dana od dana raspisivanja izbora.
10. Ove Obvezatne upute stupaju na snagu danom objave u »Narodnim novinama«.

Klasa: 013-03/07-01/11
Urbroj: 507-07-01
Zagreb, 17. listopada 2007.

Predsjednik
**Branko Hrvatin, dipl. iur.**, v. r.

Uputa, NN 106/2007-3104
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)